Fotball handler om de mange små øyeblikkene som fører til de store oppgjørene. På søndag fylles Wembley til randen når det hele skal avgjøres, og etter minimum 90 minutter skal ligacuptrofeet deles ut til enten Manchester City eller Sunderland.
På søndag kan Manuel Pellegrini kan ta sitt første trofé som manager for Manchester City og de lyseblå kan ta sin første seier i ligacupen siden 2-1 seieren mot Newcastle i 1976. Oppladningen til finalen har vært god for City som slo Stoke 1-0 forrige helg etter at Yaya Touré fikk kjempet inn kampens eneste mål i den andre omgangen. Ivorianeren ble skjøvet frem i banen da målet lot vente på seg, og det viste seg å bli det avgjørende trekket fra Pellegrini som sikret han og hans gutter tre poeng.
Yaya Touré har vist flere ganger at han er en mann for de store anledninger generelt og på majestetiske Wembley spesielt. Vi husker tilbake til 2011 da den komplette midtbanespilleren ble matchvinner i både i FA-cupens semifinale mot Manchester United og i finalen mot Stoke. Det er noe Touré innrømmer at han husker godt og den ivorianske landslagsspilleren forteller at han vil bruke de opplevelsene for det de er verdt mot Sunderland. – Det var en utrolig følelse å vinne FA-cupen fordi det var det første trofeet på så mange år, forteller Yaya, – Jeg vil alltid huske scenene etter at dommeren blåste, feiringen og hva det betydde for supporterne, det var en drøm som ble til virkelighet for alle sammen.
En spiller som kan gjøre det vanskelig for Vincent Kompany og resten av forsvarsfireren er den tidligere City-vingen Adam Johnson. Den driblesterke kantspilleren har vært i god form for et ustabilt Sunderland-lag denne sesongen, og Manchester Citys kaptein mener at Johnsons tid på Eastlands har blitt litt glemt. – Mange glemmer hvor viktig Adam var for oss, han er en type som kan avgjøre kamper, advarer Kompany. – Den type spillere skaper mange sjanser og scorer mye mål. Hvis vi ser bort i fra søndagens finale er jeg sikker på at han vil gjøre det bra i fremtiden.
The Black Cats vil spille sin andre ligacupfinale noensinne når Gus Poyets elleve utvalgte entrer gressmaten på Wembley. I 1985 spilte Sunderland finale og den gangen møtte de kanarifuglene fra Norwich som stakk av med både seieren og trofeet etter at Sunderlands Gordon Chisholm var uheldig å sette ballen i eget nett foran de om lag 100.000 tilskuerne på Wembley. I nyere tid har jo de røde- og hvitkledde en god statistikk mot Manchester City og slår som regel de lyseblå fra Manchester 1-0 hjemme på Stadium of Light, men på Wembley i en ligacupfinale er de generelle tallene på Citys side før morgendagens oppgjør. Siden 1961 har bare 19 av 53 finaler blitt vunnet av det laget som av finalelagene har ligget lengst ned i ligaen, og Sunderland ligger i skrivende stund 15 plasseringer bak de lyseblå. Mer rutine har Manchester City også, tre ligacupfinaler har det blitt på City som har gått seirende ut av to. Både i 1970 og i1976. I alle tre City-finalene har resultatet blitt 2-1. Likevel, sist gang disse to lagene møttes i ligacupen var i 1979-80 sesongen da Sunderland ble for sterke for Manchester City og vant med sedvanlige 1-0. Turen til Wembley har bestått av seiere mot MK Dons, Peterborough, Southampton, Chelsea før de slo Manchester United i straffekonkurransen på Old Trafford. The Black Cats var i London forrige helg, men da ble Arsenal for sterke og Arsenè Wengers gutter vant 4-1. Til morgendagens oppgjør kan Keiren Westwood være med etter et lengre skadeopphold, men starter nok i så fall på benken.
For første gang i Premier Leagues historie slo City Stoke borte på Britannia Stadium. The Potters ble beseiret med hele 4-1 i en helhjertet forestilling av gjestene fra Manchester.
City har ingen god statistikk borte mot Stoke på Britannia Stadium i Stoke-on-Trent, og bortsett fra en seier i 4. runde av FA-cupen for to år siden da Pablo Zabaleta scoret kampens eneste mål fem minutter før slutt, har det vært lite å juble for på Britannia. I Premier League hadde City fortsatt til gode å vinne en eneste kamp på Stokes hjemmearena, men det var før i kveld, da City satte The Potters ettertrykkelig på plass, og dermed samtidig fikk hevn for det forsmedelige 0-1-tapet på hjemmebane tidligere i sesongen.
Det var riktignok Stoke som var nærest scoring de første 20 minuttene. Etter sju minutter var hjemmelaget nære på å score etter en corner, men headingen fra Peter Crouch ble reddet av James Milner på streken med låret. Stoke-spillerne mente at ballen hadde vært borti hånda til Milner før den landet på låret, men det var vanskelig å se ut fra reprisene om ballen såvidt berørte hånda først.
Etter 20 minutter skulle også Stoke få ballen i mål etter et skudd der Hart reddet, men slo ballen rett i beina på Crouch, som satte ballen opp i nettaket og i mål. Tilreisende City-supportere kunne imidlertid puste lettet ut da de fikk øye på assistentdommeren som sto med flagget i været. Reprisen viste at offsideavgjørelsen var helt korrekt.
Bare minuttet etter skulle Stoke få nok en god mulighet. Først reddet Hart skuddet fra N’Zonzi, men nok en gang havnet returen rett i beina på en Stoke-spiller. Denne gangen var imidlertid holdet mye lengre, og Moses’ skudd gikk utenfor.
Stoke var med andre ord farlig nær en scoring i første halvdel av første omgang, men det var gjestene fra Manchester som ikke lenge etter skulle ta ledelsen. Drøye halvtimen var spilt da City-forsvaret sendte en lang, befriende ball oppover banen. Agüero fikk med seg ballen i duell med Stokes Muniesa, men ble i duellen samtidig hindret slik at han falt. Argentineren var imidlertid lynraskt oppe på beina igjen, og kunne ta med seg ballen fra like over kanten av midtbanestreken og gå mot mål. Agüero har ikke helt vært seg selv etter å ha kommet tilbake fra siste skadeopphold, men i denne situasjonen viste han at han på ingen måte har glemt hva han kan som fotballspiller. I stedet for å sentre til noen andre, som en kanskje kunne ha forventet at han ville gjort, gjorde han alt selv – driblet av en spiller og sendte fra skrått hold ballen forbi keeper og i mål! Dermed 1-0 til City etter Agüeros nydelige soloprestasjon.
1-1 skulle stå seg til pause, selv om City skulle greie å få ballen i mål like før pausesignalet lød. Først fikk Fernando en gyllen mulighet til å sende ballen i mål, men avslutningen gikk like utenfor den lengste stolpen. Deretter skulle det oppstå en nesten identisk situasjon der David Silva fant Sergio Agüero foran mål. Han fikk ballen i mål på kranglete vis, og dommeren godkjente først scoringen, før han trakk ut mot assistentdommeren som hadde sett at ballen såvidt var borti Agüeros hånd før den passerte målstreken. Annuleringen var korrekt nok, selv om det så ut som ballen ville gått i mål uansett og det ikke var noen grunn for Agüero å bruke hånden til å hjelpe ballen inn i mål. Handlingen virket ubevisst, men dommer Mason valgte likevel å gi Agüero gult kort for situasjonen.
Ti minutter var spilt av den andre omgangen da City skulle gå opp i føringen igjen. Et nydelig innlegg av Samir Nasri endte på hodet til James Milner, som på utsøkt vis headet til side for keeper og dermed 2-1 til City.
Minuttet før hadde City blitt snytt for straffespark da Sergio Agüero ble felt da han var alene med keeper, men dommer Lee Mason var ikke enig. Mason dømte også det motsatte oppgjøret i høst da Stoke vant 1-0 i Manchester, og også den gangen unnlot han å tildele City det som virket som et opplagt straffespark.
I dette oppgjøret skulle han imidlertid til slutt tildele City straffe. David Silva ble felt 20 minutter før slutt, og Sergio Agüero var sikker fra krittmerket. Dermed 3-1 til City.
Innbytter Edin Dzeko burde lagt på til 5-1 da han ble spilt gjennom og kom alene med keeper. Bosnieren valgte imidlertid å vente med å avslutte til han var 30 cm fra keeper, og dermed endte også avslutningen rett på keeper.
At det bare ble 4-1 og ikke 5-1 får sannsynligvis ikke store konsekvenser, og uansett er 4-1 borte over Stoke en stor prestasjon, spesielt med tanke på at dette var Citys første Premier League-seier på Britannia noensinne. Det eneste skåret i gleden var at Chelsea scoret like før slutt mot Everton og vant 1-0, noe som betyr at City ikke tar innpå London-laget.